Document ID: 32013R0183

REGOLAMENT TAL-KUMMISSJONI (UE) Nru 183/2013
tal-4 ta’ Marzu 2013
li jemenda r-Regolament (KE) Nru 1126/2008 li jadotta ċerti standards internazzjonali tal-kontabbiltà skont ir-Regolament (KE) Nru 1606/2002 tal-Parlament Ewropew u tal-Kunsill rigward l-Istandard Internazzjonali tar-Rapportar Finanzjarju 1
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabbiltà (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards u interpretazzjonijiet internazzjonali li kienu fis-seħħ fil-15 ta’ Ottubru 2008.
(2)
Fit-13 ta’ Marzu 2012, il-Bord dwar l-Istandards Internazzjonali tal-Kontabbiltà ppubblika Emendi għall-Istandard Internazzjonali tar-Rapportar Finanzjarju (IFRS) 1 Adozzjoni għall-Ewwel Darba tal-Istandards Internazzjonali tar-Rapportar Finanzjarju - Self tal-Gvern, (l-emendi għall-IFRS 1). L-emendi għall-IFRS 1 jikkonċernaw self riċevut mill-gverniijiet b'rata tal-imgħax aktar baxxa minn dik tas-suq u li l-għan tagħhom huwa li tiġi evitata l-applikazzjoni retrospettiva mat-tranżizzjoni għall-IFRSs għal dawk li jadottaw l-IFRSs għall-ewwel darba. Għaldaqstant, l-emendi għall-IFRS 1 iżidu eċċezzjoni għall-applikazzjoni retrospettiva tal-IFRSs li tesiġi li dawk li jadottaw l-istandards għall-ewwel darba għandhom japplikaw ir-rekwiżiti stipulati fl-Istandard Internazzjonali tal-Kontabbiltà (IAS) 39 Strumenti Finanzjarji: Rikonoxximent u Kejl u l-IAS 20 Kontabilità Għal Għotjiet Pubbliċi u Divulgazzjoni ta' Assistenza Pubblika prospettivament għal self tal-gvern eżistenti fid-data ta' tranżizzjoni għall-IFRSs.
(3)
Dan ir-Regolament japprova l-emendi għall-IFRS 1. Dan l-istandard jinkludi ċerti referenzi għall-IFRS 9 li attwalment ma jistgħux jiġu applikati billi l-IFRS 9 għadu ma ġiex adottat mill-Unjoni. Għalhekk kwalunkwe referenza għall-IFRS 9 kif stabbilit fl-Anness għal dan ir-Regolament għandha tinqara bħala referenza għall-IAS 39 Strumenti Finanzjarji: Rikonoxximent u Kejl.
(4)
Il-konsultazzjoni mal-Grupp Tekniku ta’ Esperti (TEG) tal-Grupp Konsultattiv Ewropew għar-Rapportar Finanzjarju (EFRAG) tikkonferma li l-emendi għall-IFRS 1 jissodisfaw il-kriterji tekniċi għall-adozzjoni kif stipulat fl-Artikolu 3(2) tar-Regolament (KE) Nru 1606/2002.
(5)
Ir-Regolament (KE) Nru 1126/2008 għandu għalhekk jiġi emendat skont dan.
(6)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabbiltà,
ADOTTAT DAN IR-REGOLAMENT:
Artikolu 1
1. Fl-Anness għar-Regolament (KE) Nru 1126/2008, l-Istandard Internazzjonali tar-Rapportar Finanzjarju (IFRS) 1 Adozzjoni għall-Ewwel Darba tal-Istandards Internazzjonali tar-Rapportar Finanzjarju, huwa emendat kif stipulat fl-Anness għal dan ir-Regolament.
2. Kwalunkwe referenza għall-IFRS 9 kif stipulat fl-Anness għal dan ir-Regolament għandha tinqara bħala referenza għall-IAS 39 Strumenti Finanzjarji: Rikonoxximent u Kejl.
Artikolu 2
Kull kumpanija għandha tapplika l-emendi msemmija fil-Artikolu 1(1), sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2013 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Marzu 2013.

Labels: 7
2
19
4